ET Euroopa Liidu Teataja C 1/12

Põllumajandustoodete ja toidu päritolunimetuste ja geograafiliste tähiste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

2012/C 1/05

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„PHÚ QUỐC”

EÜ nr: VN-PDO-0005-0788-26.08.2009

KGT ( ) KPN ( X )

1. Nimetus:

„Phú Quốc”

2. Liikmesriik või kolmas riik:

Vietnam

3. Põllumajandustoote või toidu kirjeldus:

3.1. Toote liik:

Klass 1.7. Värske kala, molluskid ja koorikloomad ning neist valmistatud tooted

3.2. Toote kirjeldus, mida punktis 1 esitatud nimetus tähistab:

Toode „Phú Quốc” on kalaekstrakt, mis on saadud peamiselt kala siseorganites sisalduvate ensüümide abil kalaliha lüüsi, hüdrolüüsi ja iseenesliku käärimise ning bakteri Clostridium tekitatud pikaajalise kääritamise tulemusel kõrgel temperatuuril nõudlikes kasvutingimustes.

Kalaekstrakti „Phú Quốc” põhiomadused on järgmised.

— Värvus: kalaekstrakt „Phú Quốc” on tumedat punakaspruuni värvi.

— Lõhn: tüüpilise kala- või ammoniaagilõhnata eriline peen lõhn, kuna toode on saadud värskest kalast loomuliku kääritamise teel. Puidust tünnis pikka aega toimuv loomulik käärimine tagab ebatavalise lõhna või maitse puudumise.

— Maitse: soolane, loomuliku rasvasuse nüansiga tugevalt magus maitse. Loodusliku kalaproteiini- ja rasva tõttu on järelmaitse magus ja rasvane.

— Lämmastikusisaldus:

+ miinimum: 20 g N/l (valmis ekstrakti kohta teise või järgnevate lahjendamiste korral);

+ maksimum: 43 g N/l (esmase kalaekstrakti kohta).

Keemilised näitajad:

— Lämmastik (100 %) (g/l):

+ spetsiaalne: 40;

+ „super-duper”: 35;

+ standard 1: 30;

+ standard 2: 25;

+ standard 3: 20.

— Lämmastiku aminohappe ja lämmastiku võrdeline osa (%):

+ spetsiaalne ja „super-duper”: 14;

+ standard 1, 2, 3: 15.

— Äädikhape (%): ≥ 12.

— Sool (NaCl) (g/l): 250 ≤ x ≤ 295.

— Histamiin (mg/l): ≤ 200.

— Plii ülejääk (mg/l): ≤ 0,5.

3.3. Tooraine (üksnes töödeldud toodete puhul):

Kalaekstrakti „Phú Quốc” tootmiseks kasutatakse toorainena üksnes kala (anšoovis). Kalaekstrakti „Phú Quốc” tootmiseks kasutatavaid anšooviseid püütakse Kiên Giangi ja Cà Mau provintsi territoriaalvetes, mis on Tai lahe osad (juhindudes kaardil Cà Mau neemest, jäävad kalapüügipiirkonnad Vietnami lääneossa).

Traditsiooniline menetlus algab siis, kui kalurid lasevad võrgud vette. Kui kalad on püütud ja paadis, eraldavad kalurid käsitsi anšoovised ja teised püütud liigid. Traditsioonilise kalapüügiga tagatakse kalaliha terviklikkus ja et üldkoguses ei ole muid liike üle 15 %. Anšoovistele lisatakse soola (NaCl).

Teatavate turgude nõudluse täitmiseks lisatakse kalaekstraktile „Phú Quốc” 0,5–1,5 % suhkrut, mis ei muuda kalaekstrakti omadusi.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Kalaekstrakti „Phú Quốc” töötlemine peab toimuma määratletud geograafilises piirkonnas. Töötlemisega on hõlmatud:

— kalapüük ja tooraine ettevalmistamine: anšooviste püük, mille puhul kalurid kasutatavad traditsioonilisi väikese võrgusilmaga tuunipüügivõrke. Kohe pärast anšooviste püüki pestakse kalad mereveega puhtaks ning eraldatakse käsitsi muud kalaliigid ja mereannid. Värsketele anšoovistele lisatakse soola juba püügipaadi pardal. Seejärel ladustatakse anšoovised püügipaadi trümmis, kus nad hoolikalt kinni kaetakse; trümmi põhja kogunenud vesi eemaldatakse käsitsi;

— kala loomulik kääritamine: pärast randumist viiakse kalad tootja tööruumidesse, kus neid tünnides leotatakse. Pärast kalade tünni panemist nõrutatakse tünnidest vesi välja 3–4 päeva jooksul. 3–4 päeva pärast algab vajutusmenetlus, mille puhul kasutab tootja kinnituspulki. Väljanõrutatud vesi kallatakse tünni tagasi nii, et see ulatuks tünni ääreni. Täiesti loomulik käärimine kestab tünnides 12–15 kuud.

— kalaekstrakti eraldamine: kui käärimisprotsess on lõppenud, saab kalaekstrakti (lõpptoode) tünnidest välja võtta. On võimalik saada erineva kontsentratsiooniastmega kalaekstrakti: esmase kalaekstrakti ja lahjendamisel saadud „long” ekstrakti eraldamine. Kui ekstrakt muutub tünnides kollakaspruuniks ja levitab meeldivat lõhna, on käärimine lõppenud ning ekstrakti võib välja võtta. Tünni tehakse auk, millest ekstrakt välja voolab, kuni tünn on tühi. Seejärel eemaldatakse tünni puidust kaas ning pestakse see hoolikalt puhtaks. Siis kallatakse ekstrakt tünni tagasi ja anum suletakse taas puidust kaanega. Ekstrakti lastakse tünnist välja voolata ja kallatakse sinna tagasi seni, kuni selle värvus muutub punakaskollaseks ning toode on selge, veniv ja ilma igasuguse hägususeta. Kui ekstrakt omandab proteiinile iseloomuliku õrna lõhna ja tugeva maitse, võib esmase ekstrakti (lõpptoode) tünnidest välja võtta ja pudelitesse villida. Lahjendatud „long” ekstrakti saamiseks lahustatakse soola puhtas vees kuni küllastumiseni. Järjest suureneva soolasisaldusega lahus kallatakse kasutatud tünnidesse (millest esmane ekstrakt on välja võetud). Saadud lõpptoode on lahjendatud „long” ekstrakt 1. Seitsmes kasutatud tünnis toimuv lahjendatud ekstrakti 1 eraldamise protsess on „que long”. Kõnealune menetlus kestab 7–9 päeva. Seda protsessi korratakse „long” ekstrakti 2 ja 3 saamiseks. Seejärel ladustatakse need ekstraktid laoruumides.

3.6. Erieeskirjad viilutamise, riivimise, pakendamise jm kohta:

Kalaekstrakti „Phú Quốc” lõpptoode peab vastama normile TCN 230:2006. Kõnealuse normiga on tagatud kaitstud päritolunimetusega toote „Phú Quốc” kvaliteedistandard ja toiduhügieeni ohutus. Lõpuks villitakse toode klaasist või plastist erikujulistesse suletud mahutitesse, mida võib otse tarbijatele tarnida. Villitud kalaekstrakti tuleks ladustada katusega laos looduslikes ilmastikutingimustes.

Stabiilse ja muutumatu kvaliteedi tagamiseks on kalaekstrakti „Phú Quốc” villimine lubatud üksnes Phú Quốc saarel. Kõnealuse saare ilmastikutingimused, tootjate kogemused ja püütud anšooviste omadused tagavad esmaklassilise kalaekstrakti.

Villitakse pärast esmase ekstrakti ja lahjendatud „long” ekstrakti saamist, alustades esmase ekstrakti segamisega „long” ekstraktiga 1, 2 ja 3, et saada vajaliku proteiinisisaldusega kalaekstrakt. Selleks et saada 20 liitrit 350 N kalaekstrakti 400 N esmasest ekstraktist ja 200 N „long” ekstraktist, tuleb segada 15 liitrit 400 N esmast ekstrakti 5 liitri 200 N „long” ekstraktiga.

3.7. Erieeskirjad märgistamise kohta:

Märgistus sisaldab vähemalt järgmist teavet:

— nimetus: „Phú Quốc”;

— toote liik: eksporditavale tootele lisatakse sõna „Nước mắm” (kalaekstrakt);

— tähistus: eksporditavale tootele lisatakse sõna „Tên gọi xuất xứ” (KPN);

— pakendaja nimi ja aadress, töötleja nimi ja aadress; eksporditava toote päritolu;

— koostisosad;

— kvaliteeditähistused (proteiini üldsisaldus g N/l);

— kalaekstrakti kogus (ühik: liiter või milliliiter);

— villimis- ja aegumistähtaeg;

— säilitamis- ja kasutamisjuhised;

— pakendi numbrikood;

— viide toiduhügieeni ohutusele.

4. Geograafilise piirkonna täpne määratlus:

Tai lahes Kiên Giangi ja Cà Mau provintsi territoriaalvetes asuva Vietnami suurima saare Phú Quốc geograafiline asukoht on 103°29′–104°09′ läänepikkust ja 9°48′–10°26′ põhjalaiust.

5. Seos geograafilise piirkonnaga:

5.1. Geograafilise piirkonna eripära:

— Kliimatingimused

Temperatuur on stabiilselt kõrge kogu aasta jooksul. Kuna aasta keskmine temperatuur on ligikaudu 27,5 °C, ei ole eri aastaaegade temperatuuridel peaaegu mingisugust vahet. Kõige soojema ja kõige külmema kuu temperatuuri keskmine erinevus on 2 °C. Päikesepaistet on aastas ligikaudu 1 445 tundi ja päevas umbes 6–7 tundi. Piirkonna temperatuur sõltub olulisel määral mussooniperioodist, st vihmaperioodil on madal temperatuur ja tugev tuul (3,0–5,1 m/s) ning kuival ajal on kõrge temperatuur ja nõrk tuul (2,8–4,0 m/s). Piirkonna iseloomulikul ilmastikul on otsustav mõju kalaekstrakti „Phú Quốc” kvaliteedile. Arvukad ja stabiilsed päikesepaistelised tunnid loovad soodsad tingimused värske kala käärimiseks ning võimaldavad kujuneda kalaekstraktile iseloomulikel tunnustel.

— Meretingimused

Saar asub Rach Gia-Ha Tieni (Tai) lahes, kuhu suubuvad Mekongi deltat ja Kambodža Kuningriigi Suurt järve (Tonle Sap) läbivad mitmed jõed, mis toovad kaasa jõesetteid ja orgaanilisi ühendeid. Merepõhja muda on stauriidi ja anšoovise ideaalne elupaik. Elupaigast tingitult on selle püügipiirkonna kaladel võrreldes teiste piirkondadega parem kvaliteet (kalad on suuremad ja rasvarikkamad).

— Inimtegurid

Kalaekstrakti tootmise kõik etapid (kalapüügist kuni kääritamiseni) tehakse käsitsi. Traditsioonilise kalaekstrakti valmistamiseks kääritavad saareelanikud anšooviseid ligikaudu aasta aega pimedates laohoonetes tihketes käärimistõrtes. Selle tehnikaga saadakse külluslik kuldset värvi kirbe maitsega vedelik, mille omadused on paremad Aasia muude piirkondade samalaadsete, tavaliselt lühemat aega kääritatud toodete vastavatest näitajatest.

5.2. Toote eripära:

Kalaekstrakti „Phú Quốc” ainulaadsed omadused erinevad Vietnami muude kalaekstraktide nagu Phan Thiet, Cat Hai ja Vietnami muude punakaspruuni värvi ekstraktide omadustest. Tootel on tüüpilise kala- või ammoniaagilõhnata eriline peen lõhn, soolane, loomuliku rasvasuse nüansiga tugevalt magus maitse, loodusliku kalaproteiini ja -rasva tõttu on järelmaitse magus ja rasvane.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Kalaekstrakti „Phú Quốc” tootmiseks kasutatavaid anšooviseid püütakse Kiên Giangi ja Cà Mau provintsi territoriaalvetes, mis on Tai lahe osad (juhindudes kaardil Cà Mau neemest, jäävad kalapüügipiirkonnad Vietnami lääneossa). Selle püügipiirkonna eripära tõttu on anšoovised seal suuremad ja rasvarikkamad kui muudes püügipiirkondades (Ba Ria – Vung Tau, Nha Trang ja Tokini laht) püütud kalad. Sellest piirkonnast kalaekstrakti tootmiseks püütud anšoovised võimaldavad tootjatel saada ekstrakti, millel on kõrge ja stabiilne lämmastikusisaldus, iseloomulik värvus, lõhn ja maitse, mis puudub muudel kalaekstraktidel. Püügipiirkonnas on rahulik meri, see ei ole Tai lahes väga sügaval ning merevesi ei ole nii soolane kui muudes merepiirkondades. Kalade kasvamiseks on soodne keskkond ka seepärast, et piirkond asub Vietnami ja Kambodža jõgede ühinemiskohas. Anšooviste jaoks on see ideaalne elupaik, kus varju leida ja toitu otsida. Kalapüügi aeg on vihmaperioodil. Selleks ajaks on anšoovised täiskasvanuks saanud ja kogunevad selles püügipiirkonnas pelgupaika ja toitu otsides suurtesse parvedesse. Seega on kaluritel võimalik püüda suur hulk suuri ja rasvarikkaid anšooviseid.

Tootmine algab püügiga, mille puhul kalurid kasutatavad traditsioonilisi väikese võrgusilmaga tuunipüügivõrke. Kohe pärast võrkude või püügikastidega püüdmist pestakse paadipardale vinnatud anšoovised mereveega puhtaks ning eraldatakse käsitsi muud kalaliigid ja mereannid. Paadi pardal lisatakse seejärel värsketele anšoovistele soola; seejuures kasutatakse segamisel puidust vahendeid, et kalu mitte vigastada.

Kalu hoitakse tugevates tünnides kogu kääritamise ja kalaekstrakti tootmisprotsessi jooksul. Tünnid on silinderjad, tehtud Phú Quốc saare tüüpilistest puuliikidest („ho phat”, „chay”, „boi loi”, „den den”). Kõnealused puud on sadu aastaid vanad ning kahjuritest, termiitidest ja üraskitest puutumata. Nende puude puit on painduv, peab vastu pikaajalisele soolvees leotamisele, on isoleerivate omadustega ega kahjusta kalaekstrakti.

Kohalikud traditsioonilised tootmismeetodid on üks tegureid, mis tagavad kalaekstrakti „Phú Quốc” ainulaadsed omadused.

Phú Quốc saare ilmastikutingimused, tootjate kogemused ja püütud anšooviste omadused tagavad esmaklassilise kalaekstrakti.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

(1) ELT L 93, 31.3.2006, lk 12.